งานประเพณีปอยเหลินสิบเอ็ด หรืองานเทศกาลออกพรรษา ประจำปี 2562 ของชาวไทใหญ่ ที่แม่ฮ่องสอนเริ่มขึ้นแล้ว

เย็นวานนี้ (9 ตุลาคม 2562) เทศบาลเมืองแม่ฮ่องสอนรวมกับชุมชนต่างๆ จัดงานประเพณีปอยเหลินสิบเอ็ด หรืองานเทศกาลออกพรรษาประจำปี 2562 โดยมีร้อยเอกธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เป็นประธานเปิดงาน ที่บริเวณหน้าสำนักงานเทศบาลเมืองแม่ฮ่องสอน เพื่อส่งเสริมประเพณีอันดีงามของชาวไทใหญ่ให้คงอยู่สืบไป อีกทั้งเป็นการส่งเสริมการท่องเที่ยวของจังหวัดแม่ฮ่องสอน

ในงานมีกาดพีด หรือตลาดย้อนยุค ที่บริเวณถนนสิงหนาทบำรุง การแสดงและประกวดศิลปวัฒนธรรมชาวไทใหญ่ /การประกวดแต่งชุดไตหรือชุดไทใหญ่ชาย-หญิงการสาธิตการทำอาหารและขนมไทใหญ่ / การประกวดจองพาราหน้าบ้าน ในวันที่ 11 ตุลาคมนี้ มีขบวนแห่จองพาราหรือปราสาทจำลอง วันที่ 13 ตุลาคม มีพิธีตักบาตรเทโวโรหะณะ ณ. วัดพระธาตุดอยกองมู และวันที่ 21 ตุลาคม มีการแห่ต้นเกี๊ยะหรือต้นแปก ปิดเทศกาลออกพรรษา

งานประเพณีปอยเหลินสิบเอ็ดเป็นงานประเพณีที่สำคัญของชาวไทใหญ่ ชุมชนต่างๆจะทำจองพาราหรือปราสาทจำลอง ตกแต่งอย่างสวยงาม เพื่อรอรับเสด็จองค์สัมมาสัมพุทธเจ้า เสด็จลงจากสวรรค์ชั้นดาวดึงค์ หลังจากไปเทศนาโปรดพระมารดา ในวันขึ้น 15 ค่ำ เดือน 11 ชาวไทใหญ่เชื่อว่าหากได้ทำจองพาราเพื่อถวายบูชาพระพุทธเจ้า ครอบครัวจะมีแต่ความร่มเย็นเป็นสุข/